गुमनाम सिरफिरे ने पांच गाड़ियों में लगाई आग, मामला संदेहास्पद
गोविंदपुर में सोमवार की रात किसी सिरफिरे ने मकान के आंगन में खड़ी पांच गाड़ियों में आग लगा दी। इनमें चार मोटरसाइकिल और एक मोपेड थी, जो कि मकान मालिक और किराएदारों की थीं।
आगजनी की सूचना पर पुलिस रात में ही मौके पर पहुंच गई और जांच-पड़ताल की। प्रारंभिक जांच में मिली जानकारी के बाद मामले को संदेहास्पद बताया जा रहा है। फिलहाल मकान मालिक की रिपोर्ट पर पुलिस पतासाजी कर रही है। गोविंदपुर निवासी रंभादेवी साहू के मकान के आंगन में 6 मार्च की रात चार मोटरसाइकिल और एक मोपेड खड़ी थी। रात करीब 1 बजे किसी ने इनमें आग लगा दी। गाड़ियों के जलने से तेज बदबू और धुंआ उठा, तो लोगों को घटना का पता चला। आग पर काबू पाने लोगों ने काफी कोशिश की, लेकिन कुछ कर पाने से पहले गाड़ियों खाक हो गईं।
हालांकि मोपेड का कुछ ही हिस्सा जला है। घटना की सूचना मिलते ही पुलिस मौके पर पहुंची। पूछताछ के बाद जांच के दौरान मकान के अंदर छज्जे में मकान मालिक के बेटे संदीप साहू के दो मोबाइल, स्प्रिट के पाउच से भरा डिब्बा और उससे भीगा हुआ शर्ट मिला। संदीप साहू ने बताया कि रात में वह भारती स्कूल मैदान की ओर से लौट रहा था। इसी दौरान मोपेड सवार दो युवक वहां घूम रहे थे। मकान मालिक रंभादेवी साहू की रिपोर्ट पर धारा 436 के तहत जुर्म दर्ज किया गया है।
कांकेर। घटना स्थल पर आगजनी की जांच करती पुलिस।
एक बाइक की टंकी का खुला मिला ढक्कन
पांच गाड़ियों को आगजनी से नुकसान पहुंचा है। इसमें दो बाइक किराएदार केशव कुमार सेठिया और पन्नालाल चौधरी की है। एक बाइक और मोपेड मकान मालिक के दामाद देवेंद्र कुमार की है। एक बाइक मकान मालिक के बेटे संदीप साहू की है, जो बहन के नाम से रजिस्टर्ड है। इन गाड़ियों में से संदीप साहू की बाइक के पेट्रोल टंकी का ढक्कन खुला पाया गया है। इसकी चाबी भी उसी के पास है। पुलिस इस बात की भी जांच कर रही है कि टंकी का ढक्कन कैसे खुला।
मामले की जांच कर रहे
गोविंदपुर में पांच गाड़ियों में आग लगाने के मामले में जुर्म दर्ज कर लिया गया है। मामला संदेहास्पद है। पुलिस बारीकी से जांच कर रही है। आरपी सिंग, टीआई, कांकेर थाना
आग बुझाने की कोशिश से पहले ही पूरी तरह से जल गईं थीं गाड़ियां
बरामदे का गेट भी घटना के समय अंदर से था बंद
घर के जिस बरामदे में गाड़ियां खड़ी थी, उसकी बाउंड्रीवॉल में लगा गेट भी अंदर से बंद था। हालांकि गेट जालीदार है और हाथ डालकर खोला जा सकता है। रात में गेट में ताला नहीं लगाया गया था। घटना के दौरान भी गेट अंदर से बंद था। यदि कोई बाहरी व्यक्ति पहुंचता, तो वह बाइक में आग लगाने के बाद गेट लगाने की फिक्र नहीं करता। संदेह यही है कि घटना को किसी जानकार ने ही अंजाम दिया है।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva